钦定古今图书集成/明伦汇编/氏族典/第436卷 > 《廖用贤尚友录》 > 马廷鸾
## 钦定古今图书集成/明伦汇编/氏族典/第436卷 > 《廖用贤尚友录》 > 马廷鸾

按《宋史马廷鸾传》：“廷鸾，字翔仲，饶州乐平人，本灼之
子，继灼兄光后。登进士第，调池州教授。宝祐三年，迁
太学录，召试馆职，迁秘书省正字。初，丁大全慕廷鸾，
欲钩致之，廷鸾不为动。及廷鸾当轮对，格不得见，翼
日，以监察御史朱熠劾罢。开庆元年，吴潜入相，召为
校书郎。时贾似道自江上还，位望赫奕，廷鸾未尝亲”
之。迁枢密院编修官。二年，进著作佐郎。四年，擢起居
舍人。咸淳元年，进端明殿学士。五年，进参知政事，进
右丞相。廷鸾每见文法密，功赏稽迟，将校不出死力，
于边阃升辟，稍越拘挛，似道颇疑异己，黥堂吏以泄
其愤，辞相位而退。瀛国公即位，召不至。自罢相归，又
十七年而薨。